اتخذات مجموعة القرض الفلاحي، من بعد ما تشاورات مع وزارة الفلاحة والصيد البحري والتنمية القروية والمياه والغابات، مجموعة من التدابير اللي كتستهدف التخفيف من آثار ضعف التساقطات المطرية فهذ الموسم، ومن أبرزها تخصيص غلاف مالي إضافي للقروض بقيمة 1,5 مليار درهم. وحسب بلاغ ليها، توصلات “كود” بنسخة منه، غتقوم المجموعة بإعادة جدولة مديونية الفلاحين بالنسبة للاستحقاقات المقبلة، وتكوين عمليات استيراد القمح والأعلاف من طرف الشركات المستوردة ومنح تسهيلات لعمليات استيراد القمح والأعلاف. بالنسبة للغلاف المالي للقروض اللي منحات مجموعة القرض الفلاحي، فكيتوزع على 500 مليون درهم موجهة للحفاظ على الكسيبة، والتمكن من شراء العلف والشعير، و600 مليون درهم مخصصة لتمويل الزراعات والفلاحة الربيعية وصيانتها ، 400 مليون درهم من أجل تمويل وصيانة الأشجار المثمرة والسقي شراء الأسمدة والأدوية المتعلقة بالنباتات. أما بخصوص إعادة جدولة مديونية الفلاحين بالنسبة للاستحقاقات المقبلة، فغيستفدو الفلاحة الصغار من المعالجة الأوتوماتيكية للملفات ديالهم عبر تمديد آجال القروض القصيرة الأمد، وتأجيل استحقاقات القروض المتوسطة والطويلة الأمد لمدة سنة، وبالنسبة للفلاحة لوخرين، غيتم التعامل مع كل حالة بوحدها، وغاتقدم ليهم تسهيلات فالآداء على حساب جهدهم. وفيما يخص تمويل عمليات استيراد القمح والأعلاف من طرف الشركات المستوردة الزبونة، فالبنكة غتمنحها للعمليات اللي كتستهدف تموينا إضافيا للسوق الوطنية. من جهة خرى، ونظرا للأوضاع الصحية الاستعجالية اللي فرضتها أزمة فيروس “كورونا” المستجد، مجموعة القرض الفلاحي غدي تعتمد آلية خاصة لتفادي حالات الاكتظاظ والتجمهر في وكالات البنك. ودعات المجموعة زبناءها باش يتقيدو بشروط السلامة الصحية، وياخدو مواعيد مسبقة عبر الهاتف إلى بقاو يجيو للوكالات البنكية التابعة ليها، ويحتارمو طوابير الانتظار. 
بعد الجفاف.. القرض الفلاحي خصص قروض إضافية بقيمة 1,5 مليار درهم للفلاحة